Costel Constantin, unul dintre cei remarcabili actori ai teatrului românesc, s-a stins din viață la vârsta de 82 de ani. Artistul nu ar fi avut probleme de sănătate, însă după decesul soției sale, el a trecut prin momente extrem de grele. Cei doi au fost împreună timp de aproape cinci decenii.
Costel Constantin și soția sa, Mihaela, au trăit o frumoasă poveste de dragoste timp de aproape cinci decenii. Cei doi s-au întâlnit în 1974 și câțiva ani mai târziu au decis să își unească destinele. Chiar dacă amândoi avuseseră căsnicii anterioare, dragostea lor a fost suficientă pentru a depăși trecutul. Cu ceva timp în urmă, regretatul actor a dezvăluit că a întâlnit-o pe Mihaela în timpul căsătoriei ei cu Dan Puican.
„La masă, o vedeam ieșind de la hotel pe Mihaela, care se ducea să își cumpere pișcoturi. „Uite-o pe nevasta lui Puican, zice Diplan. „Ce mișto gagică, eu mă duc la ea!, le-am zis. Și asta am și făcut: „Doamnă, vă rog să-i transmiteți din partea mea salutări domnului Puican, cu care am făcut atâtea piese la radio!, i-am spus. Ea mi-a mulțumit. Asta a fost prima dată când ne-am văzut”, a dezvăluit, în trecut, Costel Constantin, pentru jurnaliștii de la Viva.ro.
Nu a durat mult până când actorul a invitat-o pe Mihaela la dans, în timp ce aceasta se afla la barul hotelului împreună cu soțul ei. A fost acel moment care i-a adus împreună și i-a făcut să se îndrăgostească unul de celălalt, rămânând împreună până la sfârșitul vieții.
„Cred că eram un pic mai „binedispus, că m-am ridicat și m-am dus direct la masa lor: „Doamnă, dansați?, iar Mișu Fotino a răspuns răspicat „NU!. Colegul meu, îți dai seama? (râde). Dar ea a spus că dansează și cam de atunci ne-am legat…”, a mai povestit marele actor, despre momentul în care a întâlnit-o pe cea care i-a fost soție pentru aproape 5 decenii.
Costel Constantin și partenera sa, Mihaela, erau inseparabili. Ea îl însoțea la fiecare spectacol sau filmare în deplasare. De fiecare dată, actorul nu ezita să-și exprime admirația față de soția sa, care a fost în același timp prietena și confidenta lui timp de 46 de ani.
„E nevoie să ai o asemenea persoană, iar când o întâlneşti este clar că devii cel mai fericit”, a dezvăluit marele actor pentru dcnews.ro.
Chiar dacă nu au avut copii împreună, atât Costel Constantin, cât și Mihaela aveau câte un fiu din căsniciile lor anterioare.
Momentan, nu se cunosc detalii despre eventualele probleme de sănătate cu care s-ar fi confruntat actorul și nici despre cauza exactă a decesului său.